# Buhez ar Sent/1913/Lonjin

| ◄ Mathild | Lonjin | Heribert  ► |
Sant Lonjin eo ar zoudard a zigoraz kostez hor Zalver gant eunn taol lans eur pennad goude m’oa tremenet. Kounta a reer e teuaz da veza dall var ann heur ; mes, o veza kemeret eunn nebeut euz ar goad a ioa chomet stag ouz he lans ha frottet ar goad-ma ouz he zaoulagad, ec’h askavaz adarre ar gueled. Ann daou virakl-se a reaz d’ezhan kredi dioc’htu e Jezuz-Krist.
Ar burzudou a c’hoarvezaz pa zavaz hor Zalver euz a varo da veo a greskaz c’hoaz he feiz ; rak bez’ez oa unan euz ar goardou a ioa karget da ziouall ar bez. Mes pa’z eaz ar goardou-ma da gounta da brinsed ar veleien ar pez a ioa erruet, ha pa oue kinniget arc’hant d’ezho evit lavaret gevier, Lonjin a reaz fae var ann arc’hant-se hag a gendalc’haz da ziskleria a vouez huel ha dirak n’euz fors piou oa e guirionez savet Jezuz-Krist euz a varo da veo.
Ar Iuzevien o doa c’hoant da ober eur goall dro bennag d’ezhan abalamour d’ann dra-ze ; mes Lonjin, o c’houzout pe seurt sonj a ioa enn ho spered, en em dennaz er C’happados gant daou soudard all. Eno e roaz testeni e peb leac’h euz ar pez en doa guelet he-unan, ha dre he gomzou hag ar skouer euz he vuez santel e c’hounezaz eur maread tud d’ar feiz kristen. Neuze ar Iuzevien hen diskuillaz da Bilat evel eunn treitour, hag a c’houlennaz ma vije kaset archerien d’he glask ha d’he lakaat d’ar maro. Pilat a reaz ar pez a c’houlennet diganthan, ha setu raktal ann archerien enn hent.
Hogen, kenta hini a erruaz gantho er C’happados a oue Lonjin he-unan. Hema a zridaz he galoun gant ar joa pa glevaz gantann archerien d’ober petra oant deuet; rak, goude beza lakeat goad he Zalver da redet gant eunn taol lans, Lonjin n’en doa ket brasoc’h ioul brema eget da skuill he hini dre garantez evithan. Evelato ne lavaraz ket dioc’htu d’ann archerien piou oa ; mes ho fedi a reaz da vont ganthan d’he di hag ho digemeret a eure kel laouen hag ann heol. Ha pa vijent bet e ti eur breur, ann archerien ne vije ket bet great muioc’h a stad anezho. « — Chomit ama, eme Lonjin, heb nec’hamant ebed ; heb dale me a raio d’ehoc’h kaout ann hini a glaskit ; n’oc’h euz ket a ezomm da furcha ar vro evit kement-se. »
Ann archerien a jomaz, ha goude beza ho lojet hag ho bevet epad tri devez, Lonjin en em roaz erfin da anaout, hag a gomzaz outho evelhenn : « — Me va-unan eo ann hini oc’h euz urs da glask. Prest ounn da vervel, ha ne c’houfach ket rei d’inn kaeroc’h rekoumpans evit ann digemer mad am euz great d’ehoc’h eget va lakaat d’ar maro. » Ann archerien a oue mantret o klevet kement all hag o doa beac’h o kredi Lonjin. Goudeze, pa ouent sur oa hen oa, ne felle ket d’ezho ken nebeut lamet he vuez diganthan abalamour d’ar stad en doa great anezho. Goulskoude, o veza m’o doa aoun rak Pilat ha ma lavare ato ar Zant ne c’hellent ket ober brasoc’h plijadur d’ezhan eged he lakaat d’ar maro, e respountchont erfin : « — Mad, pa fell d’ehoc’h, ni a raio ar pez m’oump karget da ober. »
Neuze Lonjin a viskaz dillad guenn evit diskouez ez ea da gemeret perz e gloar hag e joauzded ann elez er baradoz, ha goude beza lavaret e pe leac’h enterri he gorf e oue dibennet gant ann archerien.
Sant Lonjin eo a zigoraz kostez hor Zalver, goude he varo, gant eunn taol lans. Er gouli euz a gostez Jezuz eo e tleit en em denna pa gouez eunn anken pe eunn enkrez bennag var ho spered, pa vez beuzet ho kaloun enn eur mor a c’hlac’har hag a c’houervder. Eno dreist holl e kavot nerz ha konfort e kreiz poaniou ha trubuillou ar vuez-ma. Ac’hano ive e teui adarre ar peoc’h hag ar joa enn ho koustians, mar bezit spountet avechou dre ar zonj pe ar guel euz ho pec’hejou. Jezuz a lavaro d’ehoc’h : « — Ene paour, penaoz em befe-me choant d’az daoni goude ma’m euz skuillet evidoud betek ar berad diveza euz va goad ! Kemer fizians eta ha ne d-a ket da zizesperi. Sell : va divreac’h a zo astennet var ar groaz evit da vriata, ha va c’hostez ha va c’haloun a zo bepred digor evit da reseo ha rei d’id ar pardoun. »